**Željko Jozić – životopis**

Dr. sc. Željko Jozić znanstveni je savjetnik i ravnatelj u Institutu za hrvatski jezik u četvrtom mandatu (od 2012. godine do danas). Osim za dijalektologiju i povijest hrvatskoga jezika zanima se i za istraživanje standardnojezičnih tema, a dio aktivnosti posvećuje popularizaciji znanosti, hrvatskomu jeziku u školi i nastavnoj djelatnosti. Kao voditelj i suradnik uključen je u rad nekoliko domaćih projekata, od kojih izdvajamo da je bio voditelj projekta MZOS-a *Digitalna obradba hrvatske narječne građe*, te suradnik na međunarodnim projektima: Finske akademije *Updating the Sociology of Language in the Balkans*, regionalnom međujadranskom projektu Interadria, Interreg IIA – Transfrontaliero Adriatico: *Digitalizacija rukopisnoga rječnika Ivana Tanzlinghera Zanottija*, zatim na domaćim projektima: *Hrvatski dijalektološki atlas, Rječnik hrvatskoga kajkavskog književnog jezika, Hrvatski mrežni rječnik (MREŽNIK)* i brojni drugi. Trenutačno u Institutu vodi znanstveni projekt Hrvati u dijaspori – istraživanje jezičnoga identiteta. Glavni je i odgovorni urednik znanstveno-stručnoga časopisa *Rasprave Instituta za hrvatski jezik,* te glavni i odgovorni urednik znanstveno-popularnoga časopisa *Hrvatski jezik*, kojemu je bio i pokretač. Održao je mnoga znanstvena i stručna predavanja, sudionik je brojnih tribina i radionica, a član je više znanstvenih i stručnih profesionalnih povjerenstava. Član je Izvršnoga odbora Europske federacije nacionalnih jezičnih institucija u drugome mandatu (od 2021. do danas) te predsjednik Odbora za lektorate Ministarstva znanosti, obrazovanja i mladih RH, a član je Upravnoga vijeća Nacionalnoga centra za vrednovanje obrazovanja u trećem mandatu (od 2013. do danas).

Autor je ili suautor, urednik i suurednik brojnih knjiga te mnogih znanstvenih radova, poglavlja u knjigama, popularno-znanstvenih radova i prikaza. Vrlo je aktivan u popularizaciji znanosti.

Pokretač je inicijative manifestacija Mjesec hrvatskoga jezika i inicijative proglašenja Dana hrvatske glagoljice i glagoljaštva te sudjeluje u različitim aktivnostima u obilježavanju tih manifestacija.

Održao je više predavanja o hrvatskome jeziku kojima je popularizirao jezikoslovnu znanost, a nastupio je i u više televizijskih i radijskih emisija (Hrvatska radiotelevizija, RTL, Nova TV, brojne lokalne televizijske i radijske postaje itd.) s ciljem popularizacije znanosti.

Zajedno sa suautorima *Hrvatskoga pravopisa* dobitnik je najvišeg državnog priznanja u području odgoja i obrazovanja Nagrade Ivan Filipović za znanstveni i stručni rad za 2013. godinu, a Nagradu Ivan Filipović za znanstveni i stručni rad za 2016. godinu dobio je zajedno sa suautorima za *Prvi školski pravopis hrvatskoga jezika*. Hrvatsko antropološko društvo dodijelilo mu je 2023. godine Medalju Dragutin Gorjanović Kramberger za višegodišnji doprinos i suradnju u području antropologije.